สรรพากรเว้นเก็บภาษีดอกเบี้ยเงินฝากไม่เกิน2หมื่นบาท
กรมสรรพากรออกประกาศใหม่เว้นเก็บภาษีดอกเบี้ยเงินฝากไม่เกิน 2 หมื่นบาท โดยให้ทุกแบงก์ส่งข้อมูลทางอิเล็กทรอนิกส์ให้กรมสรรพกร
6 พ.ค. 2562

กรมสรรพากรออกประกาศใหม่เว้นเก็บภาษีดอกเบี้ยเงินฝากไม่เกิน 2 หมื่นบาท โดยให้ทุกแบงก์ส่งข้อมูลทางอิเล็กทรอนิกส์ให้กรมสรรพากร
นายเอกนิติ นิติทัณฑ์ประภาศ อธิบดีกรมสรรพากร ได้ลงนามประกาศอธิบดีกรมสรรพากร เมื่อวันที่ 3 พ.ค. 2562 เรื่อง กำหนดหลักเกณฑ์ วิธีการและเงื่อนไขเพื่อการยกเว้นภาษีเงินได้ สำหรับดอกเบี้ยเงินฝากออมทรัพย์ และ และผลตอบแทนเงินฝากที่ได้รับจากการฝากเงินตามหลักการของศาสนาอิสลามรวมกันไม่เกิน 2 หมื่นบาทต่อปี ไม่ต้องเสียภาษีเงินได้ 15%
ทั้งนี้ ดอกเบี้ยและผลตอบแทนเงินฝากที่จะได้รับยกเว้นไม่ต้องเสียภาษีเงินได้ ต้องเป็นไปตามหลักเกณฑ์และเงื่อนไข ดังนี้
(1) ดอกเบี้ยและผลตอบแทนเงินฝากทุกบัญชีรวมกัน มีจำนวนทั้งสิ้นไม่เกิน 2 หมื่นบาท ตลอดปีภาษีนั้น
(2) ชื่อบัญชีเงินฝากและเลขประจำตัวผู้เสียภาษีอากรที่ใช้ในการเปิดบัญชีเงินฝาก จะต้องเป็นของผู้ที่มีหน้าที่เสียภาษีเงินได้บุคคลธรรมดาที่ได้รับประโยชน์จากดอกเบี้ย หรือผลตอบแทนเงินฝากนั้น
(3) ผู้มีเงินได้ไม่ได้แจ้งธนาคารซึ่งเป็นผู้จ่ายดอกเบี้ยหรือผลตอบแทนเงินฝากมิให้นำส่งข้อมูลดอกเบี้ยหรือผลตอบแทนเงินฝากให้กับกรมสรรพากร
(4) เป็นดอกเบี้ยหรือผลตอบแทนเงินฝาก ที่กรสรรพากรได้รับข้อมูลเกี่ยวกับดอกเบี้ยหรือผลตอบแทนเงินฝาก นั้น จากธนาคารซึ่งเป็นผู้จ่ายดอกเบี้ยหรือผลตอบแทนเงินฝาก
สำหรับกรณีที่ผู้มีเงินได้ไม่ ประสงค์จะได้รับสิทธิยกเว้นภาษีเงินได้ตามประกาศนี้ ให้แจ้งธนาคารซึ่งเป็นผู้จ่ายดอกเบี้ยหรือผลตอบแทนเงินฝากเพื่อไม่ให้นำส่งข้อมูลเกี่ยวกับดอกเบี้ยหรือผลตอบแทนเงินฝาก ให้กับกรมสรรพากร ธนาคารซึ่งเป็นผู้จ่ายดอกเบี้ยหรือผลตอบแทนเงินฝาก
ทั้งนี้ ธนาคารพาณิชย์จะต้องนำส่งข้อมูลดอกเบี้ยหรือผลตอบแทนเงินฝากทุกบัญชีต่อกองเทคโนโลยีสารสนเทศ กรมสรรพากร โดยจัดทำขึ้นเป็นข้อมูลอิเล็กทรอนิกส์ตามรูปแบบและนำส่งตามวิธีการที่กำหนดบนเว็บไซต์ของกรมสรรพากร โดยให้นำส่งภายในกำหนดเวลาดังนี้
(1) สำหรับข้อมูลที่เกี่ยวกับการคำนวณเพื่อจ่ายดอกเบี้ยหรือผลตอบแทนเงินฝากในครึ่งปีแรก โดยคำนวณถึงวันที่ 15 พ.ค. ให้นำส่งภายในวันที่ 20 พ.ค.ของปีนั้น
(2) สำหรับข้อมูล ที่เกี่ยวกับการคำนวณเพื่อจ่ายดอกเบี้ยหรือผลตอบแทนเงินฝากทั้งปี โดยคำนวณถึงวันที่ 15 พ.ย. ให้นำส่งภายในวันที่ 20 พ.ย.ของปีนั้น
ทั้งนี้ มีผู้ฝากเงินประเภทออมทรัพย์ในระบบสถาบันการเงิน 80 ล้านบัญชี มีไม่ถึง 1% ที่เสียภาษีดอกเบี้ยเงินฝากที่เกิน 2 หมื่นบาท ให้กับกรมสรรพากรปีละประมาณ 1,000 ล้านบาท ซึ่งประกาศใหม่ไม่ทำให้ผู้ไม่ต้องเสียภาษีดอกเบี้ยอยู่แล้วได้รับผลกระทบแต่อย่างไร